Dôvodová správa

Všeobecná časť

Cieľom navrhovanej právnej úpravy novelizácie zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov (ďalej len „zákon“) je doplniť prílohu č. 1 zákona o 38 psychotropných látok I. skupiny, o jednu omamnú látku II. skupiny, o jednu psychotropnú látku II. skupiny a o tri psychotropné látky III. skupiny.

Psychotropná látka I. skupiny mefedrón sa zaraďuje do prílohy č. 1 zákona na základe rozhodnutia Rady č. 2010/759/EÚ z 2. decembra 2010 o vystavení 4-metylmetkatinónu (mefedrónu) kontrolným opatreniam. Na zaradenie syntetických kanabinoidov medzi kontrolované látky, ktoré boli identifikované v produktoch „Spice“ dal podnet Generálny sekretariát Výboru ministrov pre drogové závislosti a kontrolu drog Úradu vlády Slovenskej republiky na základe odporúčania pracovnej skupiny Národného monitorovacieho centra pre drogy Systému včasného varovania pred novými psychoaktívnymi látkami.

Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

 Návrh novely zákona si nevyžiada zvýšené nároky na štátny rozpočet, ani na rozpočty obcí, vyšších územných celkov, či verejnoprospešných inštitúcií, ani nezakladá požiadavky na pracovné sily, či organizačné zabezpečenie.